
REPUBLIKA HRVATSKA
TRGOVAČKI SUD U SPLITU
Split, Sukoišanska 6



	
REPUBLIKA HRVATSKA

RJEŠENJE

Trgovački sud u Splitu, po stečajnom sucu Katarini Franković u prethodnom postupku radi utvrđivanja pretpostavki za otvaranje stečajnog postupka nad dužnikom LEĆEVAČKA MLJEKARA PRAMENKA d.o.o., Hrvatskih mučenika 5, 21202 Lećevica, OIB: 95483581668, dana 04. listopada 2018.g. 

r i j e š i o    j e


1. 	Pozivaju se osobe koje imaju pravni interes da se provede stečajni postupak nad dužnikom LEĆEVAČKA MLJEKARA PRAMENKA d.o.o., Hrvatskih mučenika 5, 21202 Lećevica, OIB: 95483581668 da u roku od 15 dana solidarno uplate na sudski depozit ovog suda br. HR1623900011300000664, otvoren kod Hrvatske poštanske banke d.d. Zagreb, pozivom na broj 10-15702016, model 02,  iznos od 20.000,00 kuna na ime predujma za pokriće troškova kako prethodnog tako i otvorenog stečajnog postupka, te da u istom roku potvrdu o uplati dostavi u sudski spis sa pozivom na broj St-1570/2016.  

2. 	Rješenje će se objavit na e-oglasnoj ploči suda. 

3. 	Ukoliko vjerovnici dužnika ne postupe u skladu s točkom 1. ovog rješenja, stečajni sudac će donijeti odluku o otvaranju  i zaključenju stečajnog postupka. 

4. 	U tom se slučaju stečajni postupak neće provesti i na odgovarajući će se način primijeniti odredbe čl.286 – čl. 292. Stečajnog zakona. 

5. 	Ukoliko se stečajni postupak zaključi u skladu s odredbom čl.132. Stečajnog zakona a dužnik nema sredstava za pokriće  najnužnijih troškova, sredstva će se isplatiti iz Fonda za namirenje troškova stečajnog postupka.



O b r a z l o ž e n j e

Predlagatelj Financijska agencija je prijedlogom predložio otvaranje stečajnog postupka nad dužnikom LEĆEVAČKA MLJEKARA PRAMENKA d.o.o., Hrvatskih mučenika 5, 21202 Lećevica, OIB: 95483581668. U prijedlogu se u bitnome navodi da temeljem čl. 444. st. 2. SZ-a podnosi prijedlog, te da na dan 01.09.2015.g. dužnik ima u očevidniku redoslijeda osnova za plaćanje evidentirane osnove za plaćanje u neprekinutom razdoblju od 470 dana u ukupnom iznosu od 738.584,45 kuna u koji iznos je uračunata kamata i naknada predlagatelja za provedbu ovrhe na novčanim sredstvima. Navodi se da dužnik ima 3 zaposlena, te da ima otvoren račun kod OTP banka Hrvatska d.d., HPB d.d. i Kreditna banka Zagreb d.d.

Naslovni sud je pokrenuo postupak radi utvrđivanja pretpostavki za otvaranje stečajnog postupka (prethodni postupak) nad  dužnikom, te odredio ročište radi očitovanja o prijedlogu za otvaranje stečajnog postupka.

Obzirom da je prvo bio pozvan na ročište raniji zastupnik po zakonu Rino Lucić koji je ukazao sudu da više nije ovlašten za zastupanje dužnika, sud je stoga ponovno rješenjem St-1570/2016 pozvao Ivana Nikolića zastupnika po zakonu dužnika pristupiti na ročište i dostaviti potrebnu dokumentaciju.

Na ročište održano 28. rujna 2018.g. nije pristupio zastupnik po zakonu dužnika Ivan Nikolić, niti dostavio podatke o imovini dužnika.
 
Sud je službenim putem zatražio podatke o imovini za dužnika od Centra za vozila Hrvatke d.d. i od Općinskog suda. Iz potvrde Općinskog suda u Splitu, zk odjel Split je vidljivo da dužnik nije upisan kao vlasnik nekretnina na području tog zk odjela, a iz uvjerenja Centra za vozila Hrvatke d.d. je vidljivo da je dužnik evidentiran kao vlasnik vozila teretni automobil marke Mercedes 814 C-144420 god proizvodnje 1996 koji je odjavljen 11.12.2015.g.

	Iz potvrde FINA od 14.08.2018.g. je vidljivo da u Očevidniku redoslijeda osnova za plaćanje dužnik na dan izdavanja potvrde ima evidentirane ne izvršene osnove za plaćanje u neprekidnom razdoblju od 1547 dana. Kod stečajnog dužnika je stoga ispunjen stečajni razlog nesposobnosti za plaćanje.

Iz podataka u spisu proizlazi da društvo nema imovine koja bi činila dostatnu stečajnu masu, odnosno kojom bi se podmirili troškovi stečajnog postupka i eventualno namirili vjerovnici. Stoga se pozivaju vjerovnici na uplatu iznosa od 20.000,00 kuna na ime predujma za vođenje stečajnog postupka, u skladu s odredbom čl.132. SZ-a. Ovo stoga, što imovina dužnika nije dostatna ni za troškove vođenja prethodnog kao i  stečajnog postupka, te ni za namirenje vjerovnika.

Prema odredbi čl.132.st.1. SZ-a ako se tijekom prethodnog postupka utvrdi da imovina dužnika koja bi ušla u stečajnu masu nije dovoljna niti za namirenje troškova tog postupka ili je neznatne vrijednosti, stečajni sudac će donijeti odluku o otvaranju i zaključenju stečajnog postupka. U tom se slučaju stečajni postupak neće provesti i na odgovarajući će se način primijeniti odredbe čl. 286. – 292. SZ-a.

Zatraženi iznos od 20.000,00 kuna na ime pokrića troškova kako prethodnog tako i otvorenog stečajnog postupka odnosi se na troškove tijekom postupka, troškove privremenog i stečajnog upravitelja, materijalne troškove koji nastaju otvaranjem stečajnog postupka i to izrade žiga, statističkog broja, otvaranja novog žiro računa, trošak knjigovodstva, troškove sređivanja arhivske građe dužnika, kao i ostale troškove koji se javljaju u gotovo svakom stečajnom postupku. Dakle, iznos od 20.000,00 kuna se sastoji od slijedećih troškova: za izradu žiga oko 250,00 kuna, za otvaranje i zatvaranje bankovnog računa oko 250,00 kuna, trošak knjigovodstva za tri mjeseca oko 4.500,00 kuna, troškove saniranja arhivske građe dužnika oko 4.000,00 kuna, za putne troškove pristupa na sud u Splitu privremenog/stečajnog upravitelja koji se automatski kroz sustav biraju za područje i iz Dubrovačko-neretvanske i iz Splitsko-dalmatinske županije od oko 4.000,00 kuna, za nagradu  privremenog/stečajnog upravitelja od oko 7.000,00 kuna.

Slijedom obrazloženog, valjalo je u skladu s naprijed citiranom odredbom čl.132.st.1. SZ-a pozvati vjerovnike da predujme navedeni iznos (točka 1. izreke).

Vjerovnici su poučeni na posljedice ne postupanja po ovom rješenju iz točke 3. sukladno odredbi čl.132.st.1. SZ-a.

U Splitu, 04. listopada 2018. godine

Sudac:

Katarina Franković

POUKA O PRAVNOM LIJEKU:
Protiv ovog rješenja dopušteno je izjaviti žalbu. Žalba se izjavljuje Visokom trgovačkom sudu Republike Hrvatske u Zagrebu u roku od 8 dana od primitka rješenja putem ovog suda u 3 istovjetna primjerka pozivom na gornji poslovni broj spisa. Primitak ovog rješenja računa se sukladno čl. 12. Stečajnog zakona istekom osmog dana od dana objave na e-Oglasnoj ploči Žalba ne odgađa provedbu rješenja (čl. 11. st. 4. OZ). 

DN-a:
-	mrežna stranica e-oglasna ploča suda

